Malene Aaris og Mogens Kirk
Travle øko-dage i Østjylland
Efter at københavnerne har overstået de seneste ugers madfestival og miljøfestival, er det nu østjydernes tur til at vælte sig i gourmetmad og økologi - dog i lidt mindre omfang. I den kommmende weekend inviterer to økologiske udflugtssteder, Den Økologiske Have i Odder og Dansk Landbrugsmuseum folk indenfor til henholdsvis træfestival og æble- syltedag. Allerede ugen efter er der endnu engang økologi og mad i Ridehuset i Århus. Det er to kendte økologer - mejeristen Mogens Kirk og afsætningskonsulenten Malene Aaris, som har slået sig sammen om et MAD-marked. Selv om alle gourmet-varer er lukket indenfor Ridehusets tykke mure, er det økologien som dominerer. Læs mere på øko-kalenderen 25.9.2007
Palle Hvid forsøger sig - yderst forsigtigt - på internettet igen
De første skal blive de sidste ........... på nettet
Den første økologiske virksomhed i Danmark, som gik ind i internet-handel var Flint's Internetstore, som åbnede butik på nettet allerede i 1996. Her kunne man bl.a. købe miljøvenligt tøj af hamp. Netbutikken gik ikke så godt, blandt andet fordi næsten ingen kunder kendte til internettet. Derfor opgav virksomheden nettet og koncentrerede sig om grossistvirksomheden Flint & Hvid's - som i årevis undlod overhovedet at have en hjemmeside. Nu forsøger internet-veteranen sig forsigtigt på nettet igen. Men med de bitre erfaringer in mente, har virksomheden åbnet en dogme-hjemmeside af den mest ekstreme slags: Én grå side - uden billeder. Er det i protest over, at kunderne boykottede internet-handelen for 11 år siden? 20.9.2007
Øko-kød i Beijing 2008
Deltagerne i OL i Beijing næste sommer kan trygt sætte tænderne i svinekødet. Frygt for at væksthormoner og andet kemi kan udløse doping-anklager har fået myndighederne i Kina stille særlige krav til svinekødet - herunder, at svinene har fået økologisk foder. Det skriver bladet Økologisk Jordbrug i sit seneste nummer. 11.9.2007
Økologi-kurven knækker
For første gang siden 2003 ser antallet af økologiske landmænd ud til at stige. Fødevareministeret medddelte op til weekenden, at man har modtaget 261 ansøgninger fra landmænd, som ønsker at starte omlægning til økologisk drift. Det giver en vækst på 94 økologiske landbrug, idet 167 økologiske landmænd er ophørt i løbet af 2007.
Fødevareministeriet venter at de nye økologiske landmænd vil øge det økologiske areal med ca. 20.000 hektar - svarende til ca. 12 procent. Læs ministeriets meddelelse. 10.9.2007
Århus får butik for økologisk modetøj
Århus Festuge byder i år på en lille økologisk begivenhed: Byens første butik for økologisk tøj til voksne kvinder åbner i Jægergårdsgade.
Bag butikken står skrædderen Anja Dalby, som i det sidste års tid har testet sit tøjmærke Palace af i en anden butik, men nu tager springet og åbner en egentlig økologisk butik for modebevidste kvinder.
Ejeren er meget økologisk interesseret - men også forfængelig, og hun havde selv svært ved at finde økologisk tøj, som hun ville gå i. Nu skal både hun og andre forfængelige kvinder have nye ting til klædeskabet Læs mere 6.9.2007